ທູດພິເສດສະຫະລັດ ຢ້ຽມຢາມເກົາຫຼີໃຕ້
ທູດພິເສດຂອງສະຫະລັດ ຢ້ຽມຢາມກຸງໂຊລ ເພື່ອເຈລະຈາຫາລື ກ່ຽວກັບວິກິດການໃນ ແຫຼມເກົາຫຼີ.
ທູດພິເສດຂອງສະຫະລັດທ່ານ Stephen Bosworth ກຳລັງຢູ່ທີ່ເກົາຫຼີໃຕ້ ເພື່ອເຈລະຈາຫາລືກ່ຽວກັບວ່າ ຈະ ແກ້ໄຂບັນຫາຄວາມເຄັ່ງຕຶງ ກັບເກົາຫຼີເໜືອແນວໃດ ການພົບປະຂອງນັກການທູດອະເມຣິກັນທ່ານນີ້ ແມ່ນ ການເລີ້ມຕົ້ນ ໃນການດຳເນີນຄວາມພະຍາຍາມ ທາງ ດ້ານການທູດ ຢ່າງຂຸ້ນຂ້ຽວຮອບໃໝ່ ຂະນະທີ່ບັນດາ ປະເທດມະຫາອຳນາດຢູ່ໃນຂົງເຂດພວມຊອກຫາຊ່ອງ ທາງ ເພື່ອເຈລະຈາຫາທາງແກ້ໄຂວິກິດການທີ່ເກີດຂຶ້ນ ຈາກ ການຍິງປືນໃຫຍ່ຂອງເກົາຫຼີເໜືອ ໂຈມຕີເກາະໆ ນຶ່ງຂອງເກົາຫຼີໃຕ້ນັ້ນ ທ່ານ Bosworth ກ່າວທີ່ກຸງໂຊລວ່າ ການເຈລະຈາຢ່າງຈິງຈັງແມ່ນ ກະແຈເພື່ອຮັບມືກັບເກົາຫຼີເໜືອແລະທ່ານຫວັງວ່າຄົງຈະເລີ່ມຂຶ້ນໂດຍໄວເທົ່າທີ່ເປັນໄປໄດ້ ໃນວັນພຸດມື້ອື່ນນີ້ທ່ານ Bosworth ຈະພົບປະກັບລັດຖະມົນຕີການຕ່າງປະເທດເກົາຫຼີໃຕ້ ທ່ານ Kim Sung-hwan ແລະທູດພິເສດທາງດ້ານນິວເຄລຍ ຂອງເກົາຫຼີໃຕ້ ທ່ານ Wi Sung-lac ນອກນັ້ນແລ້ວ ທ່ານຍັງຈະເດີນທາງໄປຍັງປະເທດຈີນແລະຍີ່ປຸ່ນນຳດ້ວຍ ຂະນະດຽວກັນ ລັດຖະມົນຕີການຕ່າງປະເທດຈີນ ທ່ານ Yang Jiechi ມີກຳນົດວ່າ ຈະ ເດີນທາງມາຍັງກຸງວໍຊິງຕັນ ໃນສັບປະດານີ້ ເພື່ອກະກຽມການຢ້ຽມຢາມສະຫະລັດ ຂອງ ປະທານປະເທດຈີນ ທ່ານຫູ-ຈິນເຖົາ ແລະລັດຖະມົນຕີປ້ອງກັນປະເທດສະຫະລັດ ທ່ານ Robert Gates ກໍຈະເດີນທາງໄປຢ້ຽມຢາມ ປະເທດຈີນ ຍີ່ປຸ່ນ ແລະເກົາຫຼີໃຕ້ ພາຍໃນ ທ້າຍເດືອນນີ້